.td_uid_2_619663ef5fa16_rand.td-a-rec-img{text-align:left}.td_uid_2_619663ef5fa16_rand.td-a-rec-img img{margin:0 auto 0 0} Uffiċjali għas-Saħħa Ambjentali qed ikomplu bl-investigazzjonijiet tagħhom biex jiġi stabbilit is-sid ta' għalqa mimlija skart u ġrieden f'Ħaż-Żabbar. Dan qalu l-Ministru tas-Saħħa Chris Fearne meta kien qed jirrispondi mistoqsija parlamentari mid- Deputat tal-Partit Nazzjonalista Carmelo Mifsud Bonnici dwar il-passi li ttieħdu sabiex jiġu protetti r-residenti ta' din il-lokalità. Numru ta' Żabbarin ilmentaw dwar l-ammont ta' ġrieden li qed jidħlu fi djarhom fi Triq il-Pellegrinaġġ tar-Roti f'Ħaż-Żabbar. Dan minħabba l-fatt li l-għalqa ta' fejn id-djar tagħhom mimlija skart mixħut minn persuni varji u qed tispiċċa mimlija ġrieden. Il-Ministru Fearne qal li d-Direttorat għas-Saħħa Ambjentali rċieva żewġ ilmenti rigward it-triq indikata, bl-ewwel ilment daħal f'Mejju 2020 u t-tieni f'Ġunju ta' din is-sena. Qal kif l-ewwel ilment kien dwar akkumulu ta' materjal mormi ġo għalqa privata f'din l-imsemmija triq u infestazzjoni ta' ġrieden u t-tieni dwar l-akkumulu biss. Iż-żewġ ilmenti ġew investigati minn uffiċjali għas-Saħħa Ambjentali, saħaq Fearne. Hu qal li mill-investigazzjonijiet jirriżulta li l-akkumulu li hemm fl-għalqa jikkonsisti fi skart inorganiku bħal bramel vojta tal-plastik u mbarazz ieħor mormi u minkejja diversi tentattivi sabiex jiġi stabbilit is-sid tal-għalqa sa' llum għadhom ma jafux ta' min hi. Fearne qal ukoll li s-sena l-oħra u din is-sena saru trattamenti għall-kontra l-ġrieden fl-akkwati tal-għalqa minn ufficjali tat-Taqsima tal- Pest Control Unit fi ħdan id-Direttorat. Hu kkonferma li l-uffiċċjali għas-Saħħa Ambjentali se jkomplu bl-investigazzjoni tagħhom sabiex jiġi stabbilit is-sid tal-għalqa u biex jitneħħa l-akkumulu. L-istess mistoqsija ġiet magħmula lill- Ministru għall-Wirt Nazzjonali, l-Arti u l-Gvern Lokali, Jose Herrera, li qal li hu nfurmat li l-Kunsill Lokali ikkunsidra din il-materja u bagħat ir-rapport tiegħu lid-Direttorat għas-Saħħa Ambjentali. Din mhux l-ewwel darba li ġew irrapurtati każijiet bħal dawn, bi Newsbook.com.mt jirrapporta f'Settembru li kien hemm problema simili f'Birkirkara. Qarrejja kienet bgħatet xi ritratti u filmati li juri għalqa viċin sit ta' kostruzzjoni f'Birkirkara mimlija skart mormi illegalment. Hi kienet irrappurtat il-problema mall-Kunsill Lokali tal-istess lokal, iżda sa dakinhar li ktibna l-artiklu kienet għadha ma ttieħdet l-ebda azzjoni biex jitneħħa l-iskart. L-ebda azzjoni dwar skart mormi illegalment f'Birkirkara .td_uid_3_619663ef5fef3_rand.td-a-rec-img{text-align:left}.td_uid_3_619663ef5fef3_rand.td-a-rec-img img{margin:0 auto 0 0}